La consellera Alba Vergés i el secretari de Salut Pública, Joan Guix, durant la roda de premsa de presentació del Programa de resposta front l'emergència climàtica
La consellera de Salut, Alba Vergés ha anunciat avui la creació del nou Programa de resposta de Salut Pública front l'emergència climàtica amb la voluntat d'impulsar polítiques per reduir l'impacte, els efectes i les repercussions del canvi climàtic en la salut de les persones.
Vergés, ha ressaltat la importància que aquest programa tindrà per "dissenyar i aplicar polítiques i actuacions" que s'avancin i previnguin l'impacte del canvi climàtic en la salut.
"És la major amenaça global per a la salut al segle XXI i a Catalunya, cada any hi ha 3.500 morts prematures pels efectes de l'emergència climàtica", ha dit la titular de Salut.
"Ja estem responent a aquesta emergència, però ara ens hi podrem anticipar i respondre-hi millor", ha afegit el secretari de Salut Pública, Joan Guix, que ha assenyalat l'increment de la temperatura com una de les causes més preocupants d'aquest canvi climàtic.
Igualment, l'evidència científica mostra que, a Catalunya, l'any 2019 s'ha superat 125 vegades el límit d'ozó troposfèric, que obliga a informar la població (180 ug/m 3 ) i 9 vegades el límit d'alerta (240 ug/m 3 ), cosa que no passava des del 2003.
Així, aquest programa neix per ser l'instrument operatiu i específic que farà possible portar a terme aquestes polítiques per protegir la salut de la població envers els efectes negatius del canvi climàtic.
Segons ha dit el secretari de l'Agència de Salut Pública de Catalunya (ASPCAT), el nou Programa de resposta de Salut Pública front l'emergència climàtica implicarà, en breu, la creació d'un Comitè científic (un grup assessor d'experts en la matèria), així com també d'un equip de coordinació pel canvi climàtic dins de l'ASPCAT.
Aquest equip es coordinarà amb la Comissió interdepartamental del canvi climàtic del Govern de la Generalitat, que ja està en funcionament.
Aquest nou Programa suposa reorientar i enfortir els seus de Salut Pública per posar els efectes perjudicials del canvi climàtic en el centre de les polítiques públiques en salut.
I amb la seva creació, Salut dona compliment al mandat de la Llei 16/2017 del canvi climàtic de la Generalitat de Catalunya, que en el seu article 13 se centra en polítiques per garantir la seguretat de la població en salut.
Amb el Programa, Catalunya s'alinea també amb l'Estratègia 2020 de l'Organització Mundial de la Salut (OMS), que proposa a les autoritats competents enfortir els serveis i competències en salut pública perquè esdevinguin un dels pilars per fer front als nous reptes de salut la població relacionats amb el canvi climàtic.
I que assenyala que és clau actuar sobre les desigualtats, la globalització, la migració, la urbanització, la degradació ambiental i el canvi climàtic.
En tot cas, Salut ja ha incorporat l'emergència climàtica en la planificació sanitària, ja que figura en els objectius prioritaris del Pla de salut de Catalunya 2016-202 i en el Pla interdepartamental i intersectorial de salut pública (PINSAP 2017-2020).
Es tracta d'una tasca que ja s'està fent actualment des de les unitats centrades en salut ambiental, salut alimentària, promoció de la salut i vigilància epidemiològica.
Igualment, Salut disposa de protocols d'actuació en aquesta àmbits, com és el cas del Protocol per a la vigilància i el control de les arbovirosis importades transmeses per mosquits a Catalunya; o del Protocol per prevenir els efectes de les onades de calor en salut (POCS).
En aquest punt, la consellera Vergés ha volgut remarcar l'esforç que ha fet Salut amb campanyes massives de difusió de consells de salut, com la de l'estiu passat –" Un estiu sense UFFF "– per prevenir els efectes de les onades de calor entre la ciutadania.
D'altra banda, el Departament de Salut ja ha adoptat mesures d'eficiència energètica dels edificis i de reconversió de la flota de vehicles propis.
Així, un 97,2% dels vehicles que tindrà a disposició a partir d'aquest primer trimestre de 2020 seran híbrids i també disposarà de 2 vehicles elèctrics.
A més, durant tot l'any 2020 es donaran de baixa els vehicles que no tinguin etiqueta ambiental C o B.
El Departament de Salut també vol facilitar a la ciutadania i als professionals sanitaris l'accés a la informació de salut en relació als efectes de l'emergència climàtica, per la qual cosa crearà un lloc web específic dins de salutweb.cat que centralitzarà la informació i actuarà de repositori documental sobre el tema, amb recomanacions d'actuació per a casos concrets i consells de salut.